
REPUBLIKA HRVATSKA 
Općinski sud u Osijeku 
Europska avenija 7
31 000  Osijek
                                                                                Poslovni broj: P Ob-441/2025-12


U  I M E  R E P U B L I K E  H R V A T S K E

P R E S U D A


 Općinski sud u Osijeku, po sutkinji Jadranki Oroz, u pravnoj stvari tužitelja E. M., OIB: …, iz B., …, boravište N., …, zastupan po pun. S. P., odvjetnici u O., protiv tuženice K. Ć., OIB: …, iz Đ., …, zastupana po pun. A. B., odvjetnici u O., uz sudjelovanje mlt. G. M. Ć., OIB: …, zastupan po posebnoj skrbnici M. M., dipl. iur. Centra za posebno skrbništvo, Podružnica O., radi spora o roditeljskoj skrbi,  nakon održane i zaključene glavne rasprave 6. srpnja 2026., sa koje je javnost isključena, u nazočnosti tužitelja, opun. tužitelja, tuženika, opun. tuženika i posebne skrbnice, objavljene dana 22. srpnja 2026., 

p r e s u d i o   j e


I. Zajedničko mlt. dijete stranaka G. M. Ć., OIB: …, rođ. … u N., će stanovati sa majkom K. Ć., OIB: …, na adresi njezina stanovanja u Đ., ...

II. Roditelji E. M., OIB: … i K. Ć., OIB: …, će zajednički i sporazumno ostvarivati roditeljsku skrb nad mlt. djetetom G. M. Ć., OIB: ….

III. Mlt. G. M. Ć. će ostvarivati osobne odnose s ocem E. M. svaki drugi vikend kada mlt. G. nema obveze na rukometnim turnirima i ligi, i to subotom od 10:00 – 18:00 sati i nedjeljom od 10:00 – 18:00 sati, na način da će otac preuzeti mlt. G. na adresi stanovanja majke i vratiti na ga adresu majke, kao i telefonske kontakte i video poziv svakog utorka i petka između 19:00 i 20:00 sati, a za vrijeme Božićnih i Uskrsnih blagdana jedan dan kod oca, a drugi dan kod majke i dalje naizmjenično, s tim da će otac preuzeti dijete na adresi majke u 10:00 sati  i vratiti ga na adresu majke u 18:00 sati. 

IV. Roditelji su suglasni da njihov sin mlt. G. M. Ć. odlazi na rukometne turnire i izvan Republike Hrvatske i rukometnu ligu.

V. Svaka stranka snosi svoje troškove postupka.


Obrazloženje

1. Tužitelj je po pun. podnio tužbu ovome sudu dana 8. listopada 2025. protiv tuženice radi spora o roditeljskoj skrbi. Navodi da tužitelj i tuženica su živjeli u izvanbračnoj zajednici od 2001. godine, a u kojoj je rođeno jedno zajedničko dijete mlt. G. M., rođen ... godine. Izvanbračna zajednica stranaka prekinuta je 2022. godine te od tada isti ne stanuju u zajedničkom kućanstvu. Tužitelj i mlt. dijete, zastupano po majci i z.z. su dana 23. listopada 2023. godine zaključili sporazum o uzdržavanju, a kojim se temeljem čl. II. Sporazuma, tužitelj kao obveznik uzdržavanja obvezao doprinositi za dijete kao ovlaštenika uzdržavanja mjesečni iznos od 371,62 EUR do svakog 15. u mjesecu za tekući mjesec sa zateznim kamatama koje na svakomjesečni iznos teku od dana dospijeća za tekući mjesec počevši od 1.9.2022. pa sve dok za to budu postojali zakonski uvjeti. Tužitelj naglašava kako su stranke postigle sporazum isključivo o uzdržavanju, dok osobni odnosi između oca i djeteta nisu uređeni, što u praksi dovodi do problema u ostvarivanju prava djeteta na kontakt s ocem. Nakon prekida izvanbračne zajednice, mlt. G. je nastavio stanovati s majkom u zajedničkom kućanstvu, dok se otac preselio u N. Uzimajući u obzir pogoršanje u ostvarivanju osobnih odnosa u posljednjih nekoliko mjeseci, tužitelj je pokrenuo postupak obveznog savjetovanja pri nadležnom Zavodu za socijalni rad, s ciljem zaštite prava i interesa maloljetnog djeteta. Maloljetni G. je sada u dobi od 13 godina, nalazi se u osjetljivoj fazi odrastanja, te mu je prisutnost oba roditelja od posebnog značaja za pravilan psihosocijalni razvoj. Stoga tužitelj smatra da je nužno sudskim putem urediti kontakte i susrete s djetetom, uvažavajući djetetovu dob, potrebe i najbolje interese. Nadalje, tužitelj smatra kako aktualno većinu vremena boravi u Z. zbog posla, te iz tog razloga smatra da bi mlt. G. trebao stanovati s majkom, no da osobne odnose s njim ostvaruje na slijedeći način: svaki drugi vikend od petka poslije škole do nedjelje u 18,00 sati, dva puta tjedno preko tjedna u prijepodnevnim/ poslijepodnevnim satima (ovisno o školskoj smjeni djeteta) – tri sata u kontinuitetu, telefonski ili putem videopoziva svakog drugog dana, ljetni praznici dva puta po 15 dana u kontinuitetu (15 dana u srpnju, 15 dana u kolovozu), zimski praznici 7 dana u kontinuitetu, državni praznici, blagdani i neradni dani naizmjence kod svakog roditelja, a ako se blagdan sastoji od dva dana (Uskrs, Božić), tada jedan dan kod jednog roditelja, a drugi dan kod drugog roditelja, naizmjence. 

2. U odgovoru na tužbu od 2. studenog 2025. tuženica po pun. navodi da nesporne su činjenice da je faktična izvanbračna zajednica parničnih stranaka prekinuta te da od dana prekida iste mlt. dijete G. M. Ć. stanuje s majkom na adresi u Đ., … Uzimajući u obzir navedeno, tužena je u cijelosti suglasna da se u skladu s toč. I. tužbenog zahtjeva sudskom odlukom utvrdi da mlt. dijete stanuje s majkom na adresi u Đ., ... Nadalje, nesporna je činjenica da su parnične stranke zaključile Sporazum o uzdržavanju no navedeni Sporazum datira od 18. kolovoza 2020. dok je dana 7. listopada 2022. odobren rješenjem Općinskog suda u Osijeku, Posl.br. – R1 Ob – 538/2022 čime je postao sastavni dio Rješenja o odobravanju Sporazuma. Prema navedenom rješenju obvezuje se ovdje tužitelj E. M. na ime uzdržavanja mlt. djeteta G. M. Ć. svakomjesečno doprinositi novčani iznos od 371,62 EUR (2.800,00 kuna), do 15.-tog u mjesecu za tekući mjesec, počevši od 01. rujna 2022. godine pa nadalje, dok za to postoje zakonski uvjeti. Nastavno, tužena je suglasna s točkom II. tužbenog zahtjeva da se u odnosu na mlt. G. utvrdi zajedničko ostvarivanje roditeljske skrbi. Toč. III. tužbenog zahtjeva tužena se u cijelosti protivi, uzimajući u obzir slijedeće: Ostvarivanje osobnih odnosa između oca i maloljetnog djeteta G. potrebno je urediti polazeći od najboljeg interesa djeteta i uz poštivanje njegovog mišljenja, koje se u dobi od 13 godina može jasno i izričito izraziti. Slijedom toga, tužena predlaže da se prije izrade mišljenja stručnog tima Hrvatskog zavoda za socijalni rad, Područni ured N., po posebnom skrbniku obavi razgovor s maloljetnim G., kako bi dijete za potrebe ovog postupka moglo iznijeti svoje mišljenje o načinu i dinamici ostvarivanja osobnih odnosa s ocem. Maloljetni G. od prestanka izvanbračne zajednice roditelja živi s majkom u Đ., gdje pohađa osnovnu školu, aktivno i profesionalno trenira rukomet te ima stabilne životne uvjete. Od tada, osobni odnosi oca i djeteta odvijali su svaki ili svaki drugi vikend kada bi otac dolazio u N. Maloljetni G. nije noćio kod oca (osim jednom kada je boravio kod oca u Z.) niti sada izražava želju za takvim oblikom kontakta čak štoviše više je puta jasno i dosljedno ocu istaknuo da ne želi noćiti kod njega niti ostvarivati osobne odnose duljeg trajanja što je u skladu s pravom djeteta da izrazi svoje mišljenje. Otac je također upoznat s činjenicom da maloljetni G. trenira rukomet na profesionalnoj razini te da zbog toga često vikendima putuje na turnire unutar i izvan Republike Hrvatske (dijete trenira rukomet i unutar 1. HRL U13 REGIJA 4). Imajući u vidu sve izneseno, tužena smatra da je u najboljem interesu djeteta da se osobni odnosi između njega i oca urede fleksibilno, odnosno prema međusobnom dogovoru, uzimajući u obzir termine očevih dolazaka i G. školskih i sportskih obveza. Takav pristup omogućuje djetetu da uredno ispunjava svoje svakodnevne dužnosti i nastavi razvoj sportske karijere, a ujedno i da održava kontinuirani kontakt s ocem. Tužena ne osporava važnost i potrebu ostvarivanja kontakta djeteta s ocem no smatra da isti moraju biti primjereni iznesenim okolnostima te usklađeni s izraženim željama i emocionalnim stanjem djeteta. Također, tužena smatra dužnim napomenuti da u odnosu na oca postoje sumnje na određene okolnosti koje upućuju na potrebu dodatnog opreza pri ostvarivanju osobnih odnosa, a koje se odnose na prošlo ponašanje oca i okolnosti postojanja njegove kaznene odgovornosti. Budući da se radi o okolnostima koje je nužno provjeriti jer bi mogle biti od značaja za predmetne obiteljske okolnosti, a u smislu provedbe procjene rizika sigurnosti na strani oca, predlažemo sudu da se od nadležnog Ministarstva pravosuđa za tužitelja pribave podaci iz kaznene evidencije i o tome upozna HZZSR, PU N. Polazeći od svega navedenog, tužena predlaže da se osobni odnosi oca i maloljetnog G. odvijaju svaki drugi vikend kada otac dolazi u N., osim vikenda kada je mlt. G. na turnirima izvan mjesta prebivališta, subotom i nedjeljom u trajanju od nekoliko sati, bez noćenja, a sve prema međusobnom ranijem dogovoru oca i djeteta, a da se susreti u širem opsegu ostvaruju samo ukoliko dijete izrazi želju za istim. Sukladno navedenom, tužena predlaže da Hrvatski zavod za socijalni rad, Područni ured N. izradi stručno mišljenje o najprimjerenijem obliku i dinamici ostvarivanja osobnih odnosa oca i djeteta, uz procjenu sigurnosnih okolnosti, a da se prije toga po posebnom skrbniku pribavi mišljenje maloljetnog djeteta, a sve u svrhu zaštite njegovog najboljeg interesa i dobrobiti. Toč. IV. tužbenog zahtjeva tužena se protivi u cijelosti te predlaže naslovljenom sudu da obveže tužitelja da tuženoj naknadi troškove ovog parničnog postupka.
 
3. Mlt. djetetu G. M. Ć. je rješenjem ovog suda broj … od ... imenovan poseban skrbnik u osobi M. M., dipl. iur., Centra za posebno skrbništvo, Podružnica O., a radi zaštite prava i interesa maloljetnog djeteta u ovosudnom postupku.

4. Kako bi utvrdio odlučne činjenice, sud je izvršio uvid i pročitao: izvadak iz matice rođenih na ime mlt. djeteta (str. 5 i 6 spisa), sporazum o uzdržavanju (str. 7 i 8 spisa), izvješće o obveznom savjetovanju HZSR, PU N. od 24.9.2025. (str. 13 spisa), ostalu dokumentaciju priloženu spisu.

5. Među strankama je nesporno da su živjeli u izvanbračnoj zajednici od 2001.g. u kojoj je rođeno dijete G. M. (r. ...), a izvanbračna zajednica je prekinuta 2022.g., i od tada ne stanuju u zajedničkom kućanstvu, da su zaključili sporazum o uzdržavanju 23.10.2023., temeljem kojeg je otac obvezan doprinositi za uzdržavanje djeteta mjesečni iznos od 371,62 eura do 15-og u mjesecu za tekući mjesec, sa pripadajući zakonskim zateznim kamatama, počevši od 1.9.2022., pa sve dok za to budu postojali zakonski uvjeti.

6. Na ročištu održanom 6. srpnja 2026. stranke su postigle sporazum na način da će njihovo zajedničko mlt. dijete G. M. Ć. nastaviti stanovati sa majkom K. Ć. na njezinoj adresi stanovanja u Đ., …, da će majka i otac ostvarivati zajedničku roditeljsku skrb nad mlt. djetetom, da će mlt. G. M. Ć. sa ocem E. M. ostvarivati osobne odnose svaki drugi vikend kada mlt. G. nema obveze na rukometnim turnirima i ligi i to subotom od 10-18 sati i nedjeljom od 10-18 sati, na način da će ga otac preuzeti na adresi stanovanja majke i dijete vrati na adresu majke, kao i telefonske kontakte i video poziv svakog utorka i petka između 19-20 sati, za vrijeme Božićnih blagdana jedan dan kod oca, a drugi dan kod majke i tako nadalje naizmjenično, a Uskrs na isti način, s tim da će otac preuzeti dijete na adresi majke u 10 sati  i vratiti ga na adresu majke u 18 sati. Roditelji navode da su suglasni da dijete odlazi na rukometne turnire i izvan RH  i rukometnu ligu. Suglasno predlažu da svaka strana snosi svoj trošak postupka.

6.1. Na istom ročištu posebna skrbnica je podržala ovaj sporazum roditelja, te apelira na roditelje da djetetu prezentiraju da su roditelji postigli sporazum u ovom postupku.

7.      Sud smatra da je ovakav sporazum stranaka u najboljem interesu i za dobrobit  mlt. djeteta G. M. Ć., te u skladu s člankom 3. Konvencije o pravima djeteta, pa je stoga prihvatio sporazum roditelja temeljem odredbe članka 420. Obiteljskog zakona Obiteljskog (Narodne novine"  broj 103/15, 98/19, 47/20, 49/23, 156/23; dalje ObZ-a), te odlučio da zajedničko dijete stranka mlt. G. M. Ć. i nadalje stanuje sa majkom K. Ć., na adresi njezina stanovanja u Đ., …, da roditelji E. M. i K. Ć., zajednički i sporazumno ostvaruju roditeljsku skrb nad mlt. djetetom G. M. Ć., koji će s ocem ostvarivati osobne odnose, a sve pobliže opisano pod točkom I. izreke presude.  

8.    Ističe se da je pravo na ostvarivanje i održavanje redovitih međusobnih kontakata između mlt. djeteta i oca temelji se na članka 4. Konvencije o kontaktima s djecom, jer se samo redovitim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi. 

9.    Nadalje, ostvarivanje osobnih odnosa djeteta i roditelja čini temeljni sadržaj roditeljske skrbi, kako je to propisano člankom 92. ObZ-a, dok prema odredbi članka 95. ObZ-a roditelj koji ne stanuje s djetetom ima pravo i dužnost ostvarivati osobne odnose s djetetom, a roditelj koji stanuje s djetetom ima dužnost i odgovornost omogućivati i poticati ostvarivanja osobnih odnosa djeteta s drugim roditeljem. 

10.  Odredbom članka 119. stavak 1. ObZ-a propisano je da dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost ostvarivati osobne odnose s djetetom, neovisno o njegovu pravu na ostvarivanje roditeljske skrbi, dok je stavkom 2. istog zakonskog članka propisano da roditelj i druge osobe koje stanuju s djetetom i skrbe se o djetetu dužne su omogućiti djetetu ostvarivanje osobnih odnosa s roditeljem s kojim ne stanuje, te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem. 

11.    Prema odredbi članka 111. ObZ-a roditelji su dužni međusobno razmjenjivati informaciju o djetetu, koja informacija mora biti jasna, brza i usmjerena isključivo na dijete, te ne smiju tu suradnju koristiti radi kontrole drugog roditelja. 

12.    Prilikom procjenjivanja najboljeg interesa mlt. djeteta sud je, između ostalog, uzeo u obzir pravo djeteta na očuvanje veze s oba roditelja, budući je to ključno za ostvarivanje pravilne emocionalne skrbi koja je osnovna potreba djeteta.     

13.   Upozoravaju se roditelji na dužnost omogućavanja ostvarivanja osobnih odnosa mlt. djeteta s drugim roditeljem, a u slučaju nepoštivanja navedene obveze moguće je izricanje novčane kazne u iznosu do 3.980,00 eura, zatvorske kazne od jednog dana do šest mjeseci, kao i mogućnost promjene odluke s kojim će roditeljem dijete stanovati (čl. 417. ObZ-a).

14.     Napominje se kako će moguće zbog promijenjenih životnih okolnosti postojati potreba da se roditelji dogovaraju o drugačijem načinu i vremenu održavanja osobnih odnosa djeteta i roditelja, te da se sve životne situacije ne mogu obuhvatiti sudskom odlukom, a pri tome roditelji moraju voditi računa o dobrobiti svog djeteta koje ima pravo uživati skrb i jednog i drugog roditelja, te da sud minimalno intervenira u odnose roditelja i djeteta kada je to nužno, te da su sve bitne stvari za dijete roditelji dužni rješavati sporazumno (članak 6. ObZ-a).

15.     Sud je odlučio da svaka stranka snosi svoj trošak postupka, jer su se stranke tako sporazumjele

16.     Slijedom navedenog odlučeno je kao u izreci presude. 

U Osijeku, 22. srpnja 2026.
                           SUTKINJA                                                                                                                                   
                    JADRANKA OROZ  


UPUTA O PRAVNOM LIJEKU:

Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu. 
Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.

DOSTAVITI:
1. Pun. tužitelja
2. Pun. tuženice
3. M. M., posebnoj skrbnici
·       nakon pravomoćnosti  -
4. HZSR, PU N.

